Mauritius Pic
Mauritius Pic (natus Maurice Pic Marrigny prope Digoin 23 Martii 1866; mortuus Les Guerreaux 29 Decembris 1957) fuit entomologus Francicus, qui coleopteris studebat. Commentarios in Mariae Ludovici Fauconnet Catalogue raisonné des coléoptères de Saône-et-Loire (Le Creusot, Martet, 1887) contulit, multosque commentarios breves conscripsit, quorum multi, coleoptera orbis terrarum describentes, in L'Échange, Revue Linnéenne editi sunt. Eius magnum opus in Coleopterorum Catalogo Sigismundi Schenkling divulgatum est. Eius collectio speciminum in Museo Nationali Historiae Naturalis Lutetiae servatur.